ཟས་གོས་ཀྱི་འདོད་པའི་ཉེས་དམིགས་དྲན་པའི་དམིགས་རྣམ་སྐྱོང་ཚུལ།
༄༅།  ། ཟས་གོས་ཀྱི་འདོད་པའི་ཉེས་དམིགས་དྲན་པའི་
དམིགས་རྣམ་སྐྱོང་ཚུལ་བཞུགས་སོ།  །  ༄༅༅།  ། བླ་མ་དང་རྗེ་བཙུན་སྒྲོལ་མ་ལ་ཕྱག་འཚལ་ལོ།  ། ལྟོ་གོས་ཀྱི་འདོད་པའི་ཉེས་དམིགས་དྲན་པའི་དམིགས་རྣམ་སྐྱོང་ཚུལ་མདོར་བསྡུས་ནི་བཟའ་བཏུང་འདི་དག་རྒྱུ་མི་གཙང་བ་ལུད་དང་འདམ་རྫབ་དང་ཤ་ཁྲག་ཁུ་བ་སོགས་ལས་བསྐྱེད།  དབྱིབས་དང་ཁ་དོག་མི་གཙང་བ་རུས་ཕྱེ་འདྲ་བ།  སྐྱུགས་པ་འདྲ་བ།  འབུ་སྲིན་འདྲ་བ།  ཁྲག་ཁུ་འདྲ་བ།  རྣག་ཁུ་འདྲ་བ།  བཤང་བ་འདྲ་བ།  གཅིན་འདྲ་བ་སོགས་དང་།  ངོ་བོ་མི་གཙང་བ་སྡུག་བསྔལ་དང་ནད་སྣ་ཚོགས་དང་ཉོན་མོངས་པ་བསམ་གྱིས་མི་ཁྱབ་པ་སྐྱེ་གནས་འཕེལ་བའི་ས་བོན་གྱིས་ཁྱབ་པ།  ལོངས་སྤྱོད་པའི་ཚེ་མི་གཙང་བ་སོགས་བ་ལྡད་ཅིང་མཆིལ་མས་བརླན་པ་ན་སྐྱུགས་པའི་རང་བཞིན་དུ་འགྱུར།  ནང་དུ་ཞུ་བ་ལས་ཤ་ཁྲག་སོགས་སྐྱེ་ཞིང་སྲིན་བུས་ཟ་བ་དང་བཤང་གཅིར་གྱུར་ནས་ཡང་ཡང་འདོར་དགོས།  འབད་མེད་ལྷུན་འགྲུབ་ཏུ་མི་འབྱུང་ཞིང་ཚོལ་དགོས་ལ་ཚོལ་བའི་ཚེ་ན་དཀའ་ལུས་སྡུག་སྲན་དྲག་པོས་བསྒྲུབས་དགོས་ཤིང་མ་གྲུབ་ན་འདོད་པ་མེ་འབར་འབར་བྱས་ཏེ་མྱ་ངན་སྐྱེ་གྲུབ་ནའང་གཞན་གྱིས་འཕྲོགས་དོགས་དང་ཆུད་ཟོས་འགྲོ་དོགས་སོགས་གསོག་སྲུང་གི་རྩོལ་བ་དྲག་པོའི་སྡུག་བསྔལ་མྱོང་།  དེས་ཕན་ཚུན་མི་མཐུན་པར་བྱས་ཏེ།  དགེ་འདུན་སྡེ་འཁྲུག་དང་ཕ་བུ་ལ་སོགས་པ་ཚུན་ཆད་ནང་དམེ་བྱེད།  ཟས་དང་ཟས་ཀྱི་རྒྱུ་ནོར་སོགས་ལ་བསམ་བློ་དང་གླེང་མོ་བྱེད་བྱེད་ནས་ངོམ་པ་ག་ལ་( ༢༣༧ )ཡོད་སྲེད་པ་ཇེ་ཆེར་གྱུར་ནས་རྒྱལ་པོ་ཆེན་པོ་རྣམས་ཀྱང་འཁྲུག་རྩོད་སློང་ཞིང་རྒྱལ་ཁམས་ཕུང་།  ཟས་འདིས་སྣ་ཐག་མི་ལག་ཏུ་ཤོར་ནས་གཞན་གྱི་ངོ་སྲུང་ཕྱིར་རང་གི་ལུས་སྲོག་དང་ཆོས་ཐེད་ལ་བོར་ནས་སྡིག་ལས་དང་སྡུག་བསྔལ་གཏམ་ངན་ཅིའི་མུ་ཞིག་བསྐྱེད།  མདོར་ན་ཟས་འདི་དག་ནི་མནོག་ཆུང་ཉེས་མང་གི་གཞི་སྟེ་འདི་དག་གི་དོན་དུ་སྡིག་ལས་དཔག་མེད་བསགས་ནས་འཆི་ཁར་འགྱོད་པ་སྐྱེ་ཤི་ནས་ཀྱང་ངན་འགྲོར་སྐྱེ་བས་ཧ་ལའི་དུག་ལས་ཀྱང་ཐུ།  ཕན་པ་ཅུང་ཟད་ཡོད་དེ་བཀྲེས་སྐོམ་གྱི་ནད་ཙམ་བསལ་ནས་ལུས་གནས་པར་བྱེད་དེ་དེ་ཙམ་གྱི་ཕྱིར་དུ་ཡང་ཟས་བསྟེན་མི་རིགས་པས་ལུས་གནས་པ་ལ་བརྟེན་ནས་བདག་གིས་སེམས་ཅན་ཐམས་ཅད་ཀྱི་དོན་དུ་བྱང་ཆུབ་བསྒྲུབ་པར་བྱའོ།  ། ལུས་ལ་གནས་པའི་སྲིན་བུ་རྣམས་ད་ལྟ་ཟང་ཟིང་གི་སྦྱིན་པས་རྒྱུད་སྨིན་པར་བྱས་ལ།  མ་འོངས་པ་ན་ཆོས་ཀྱི་སྦྱིན་པས་རྒྱུད་གྲོལ་བར་བྱའོ།  ། སྦྱིན་པ་པོ་དང་སྦྱིན་བདག་པགས་པ་དང་ཤ་ཁྲག་བཙིར་ཏེ་འབྲས་བུ་ཁྱད་པར་ཅན་འདོད་ནས་སྦྱིན་པར་བྱས་པ་དེ་དག་གི་བྱ་བ་བྱས་པ་དེ་ཡང་འབྲས་བུ་ཆེན་པོར་འགྱུར་བར་བྱའོ།  ། སེམས་ཅན་ཁོ་རང་རྣམས་ཀྱི་ལོངས་སྤྱོད་འདིས་སེམས་ཅན་ཁོ་རང་ཚོའི་ལུས་འདི་གསོས་ལ།  གསོས་ནས་སེམས་ཅན་ཁོ་རང་རྣམས་ཀྱི་དོན་བྱའོ།  ། སྙམ་པ་བྱས་ཏེ་ལོངས་སྤྱོད་དོ།  ། གོས་ལ་ནི་འདི་ལྟར།  ལུས་འདི་རྨ་རང་ཡིན་དེའི་ནང་ནས་ཀྱང་ཤུ་བ་ཞིག་དང་ཁྱད་མེད།  གོས་འདི་རླུང་དང་ཚ་གྲང་དང་སྡིག་སྦྲུལ་ལ་སོགས་པའི་གནོད་པ་ལས་སྐྱོབ་པ་དང་།  ངོ་ཚ་བའི་གནས་མཐོང་བ་སྤང་བའི་ཕྱིར་གྱོན་དགོས་པ་ཙམ་དུ་ཟད་པས་རྨ་དཀྲིས་རང་ཡིན།  དེ་བས་ན་གོས་བཟང་བ་ལ་ཞེན་པ་དང་ངན་པ་ལ་ཞུམ་པ་དང་ཞེ་སྡང་བྱ་དོན་མེད་ཨང་སྙམ་དུ་བྱ།  ཞར་བྱུང་དབང་པོའི་སྒོ་བསྡོམས་པ་ནི་དཔེར་ན།  བག་གསར་དེ་འགྲོ་ན་སྒྲ་ཆུང་བ།  སྡོད་ན་མངོན་ཚན་ཆུང་བ།  ཤིན་ཏུ་ངོ་ཚ་དང་བཅས་པ།  སྤྱོད་པ་མི་ལེགས་པ་བྱུང་ན་མིས་སྨད་དུ་འོང་སྙམ་ནས་ཁྲེལ་ཆེ་བ།  རི་དྭགས་བཞིན་མི་ལ་འགྲོགས་པ།  མིག་གཉའ་ཤིང་གང་ཕན་དུ་མི་བལྟ་བ།  སྒྲ་སྐྱུངས་པ།  སྨྲ་བཅད་བྱས་པ་འདྲ་བ་ཞིག་འོང་བ་ཡིན།  དེ་བཞིན་དུ་དབང་པོའི་སྒོ་བསྡོམས་པ་བྱ་བ་དེ་འདྲ་ཞིག་དགོས།  དེ་མེད་པར་དགེ་སྦྱོར་བྱེད་ལོ་བྱས་ཀྱང་འབྲས་བུ་ཡེ་མི་འོང་བར་གསུངས།  ཞེས་པ་འདི་ནི་ལམ་བྲག་མཆོག་སྤྲུལ་རིན་པོ་ཆེས་མཛད་པའོ། །  ། །